Predsjednica stranke Neovisni za Hrvatsku Bruna Esih nije zabrinuta zato što gradonačelnik Zagreba Milan Bandić navodno pokušava pridobiti neke zastupnike SDP-a na svoju stranu, a uvjerena je kako će inicijativa za promjenu imena Trga maršala Tita prolazi





“Svi su preduvjeti da bi do preimenovanja došlo već ispunjeni kada smo dobili jamstva u obliku 26 potpisa gradskih zastupnika. Ako ljudi drže do svog imena i riječi, ništa loše se ne bi trebalo dogoditi”, kazala je Bruna Esih za N1.

Upitana je li ju strah zato što Bandić navodno vrbuje neke zastupnike SDP-akako bi mogao složiti novu većinu u Skupštini bez njezine stranke, Esih odgovara:

“Ne, nije nas strah. Neovisne ne treba biti strah. Ušli smo s jasnom misijom u politički život Zagreba i Hrvatske. Nema ništa loše u tome što Bandić pokušava dobiti što veći broj zastupnika kako bi bio siguran da će njegovi prijedlozi proći. Zasad ne smatram da bi iza toga trebale stajati bilo kakve teorije zavjere, a Neovisni će se znati postaviti u bilo kojoj situaciji i mislim da ni u jednoj ne možemo biti gubitnici.”

Esih smatra kako je pitanje uklanjanja naziva Trga maršala Tita bitno za sve građane Hrvatske.

“To je važno nacionalno pitanje i nadam se da će i drugi gradovi postupiti ovako kako će se, vjerujem, i ovdje dogoditi. Mi smo u 21. stoljeću i građane ne bi trebala zabrinjavati ova inicijativa. Više bi ih trebao zanimati nastup Josipovića i Mesića, koji su oba bivši predsjednici i koji sjede ispod zvijezde i Titove slike, a govore o regresiji hrvatskog društva.

Morali bi se zamisliti zašto imaju potrebu sjediti pod totalitarnim simbolima. Mi smo za ukidanje svakog oblika totalitarizma, pa tako i komunizma”, kazala je.

Za spomen ploču 11 poginulih HOS-ovaca na kojoj se nalazi poklič ‘Za dom spremni’ ima drugačije mišljenje.

“Moramo paziti u kojem kontekstu razgovaramo. Kada se govori o HOS-u, moramo imati na umu vrijeme u kojem se to događalo. Oni su poginuli na području Jasenovca braneći Hrvatsku. To je zasad legalan natpis, kao što je to legalna postrojba i njihovo znamenje”, rekla je Bruna Esih.